**«Мемлекеттік кірістер органдарындағы, оның ішінде көлік құралдарымен жабдықталған, ұтқыр топтарды құру, олардың қызметі мен жабдықталу қағидаларын бекіту туралы» Қазақстан Республикасы Қаржы министрінің бұйрығының жобасын қабылдаудың**

**қоғамдық-саяси, құқықтық, ақпараттық және өзге де ықтимал салдарларын**

**БАҒАЛАУ**

(бұдан әрі – Жоба)

1. **Қоғамдық-саяси салдарларды бағалау:**

Жоба халықтың кең ауқымды топтарының мүдделеріне әсер ететін немесе қоғамдық-саяси пікірталас тудыратын өзгерістерді көздемейді. Жоба сыртқы экономикалық қызметтің ашықтығын арттыруға және кедендік тәртіпті нығайтуға ықпал ете отырып, оң әсерін тигізеді.

Жобаны қабылдау қоғамда әлеуметтік шиеленіс пен наразылық туғызбайды. Керісінше, ол кедендік әкімшілендіру процесін және кедендік бақылаудан, сондай-ақ кедендік төлемдер мен салықтарды бюджетке төлеуден жалтарған тұлғаларға қатысты уақтылы шараларды іске асыруға бағытталған, бұл мемлекеттік институттарға деген сенімді нығайтуға және әділ бәсекелестікті қамтамасыз етуге ықпал етеді.

1. **Құқықтық салдарларды бағалау:**

Жоба Қазақстан Республикасының «Қазақстан Республикасындағы кедендік реттеу туралы» Кодексінің 2-бабы 2-тармағының 14) тармақшасының ережелерін іске асыру мақсатында әзірленген. Осыған сәйкес, Жоба Конституцияға және өзге де қолданыстағы нормативтік құқықтық актілерге қайшы келмейді.

Ұсынылып отырған құқықтық реттеу қажетті және негізделген, өйткені ол мемлекеттік кірістер органдарындағы, оның ішінде көлік құралдарымен жабдықталған ұтқыр топтарды құру, олардың қызметі мен жабдықталу қағидаларын айқындайды. Бұл құқықтық анықтығы мен әкімшілік тәжірибенің дәйектілігін қамтамасыз етуге септігін тигізеді.

Жоба сыртқы экономикалық қызметке қатысушыларға жаңа міндеттер немесе шектеулер енгізбейді, тек Қазақстан Республикасының «Қазақстан Республикасындағы кедендік реттеу туралы» Кодексінде көзделген мемлекеттік кірістер органдарының лауазымды адамдарының ұтқыр топтарды құру, олардың қызметі мен жабдықталуына, оның ішінде көлік құралдарымен жабдықталуына қатысты іс-қимылдарын реттейді.

Осылайша, Жоба заңнаманы қолдануда құқықтық анықтығы мен болжамдылығын нығайтуға ықпал етеді.

**3.Ақпараттық салдарларды бағалау:**

Жобаның ақпараттық салдары орташа деңгейде бағаланады, себебі онда Қазақстан Республикасы халықаралық шарттарының, Еуразиялық экономикалық одақтың кеден заңнамасының, сондай-ақ Қазақстан Республикасының кеден және өзге де заңнамасының сақталуын тексеру мақсатында мемлекеттік кірістер органдарында ұтқыр топтарды құру, олардың қызметі мен жабдықталуы, соның ішінде көлік құралдарымен жарақталуы қағидалары бекітіледі. Бұл өз кезегінде кедендік бақылаудың тиімділігін арттыруға және көлеңкелі экономиканың үлесін қысқартуға мүмкіндік береді.

Сонымен қатар, 2025 жылғы қараша және желтоқсан айларында Мемлекеттік кірістер комитетінің Медиа-жоспарына сәйкес осы тақырыпқа байланысты тікелей эфир өткізу және баспасөз-релиз жариялау жоспарланған.

**4.Өзге салдарға бағалау:**

Жоба республикалық бюджеттен қосымша шығындарды талап етпейді, кәсіпкерлік ортаға, бәсекелестікке немесе экологиялық жағдайға теріс әсерін тигізбейді.

Жоба техникалық нормаларды реттеуге бағытталған және институционалдық реформаларды көздемейді.

Өзге салдарлар болжанбайды.

**Қазақстан Республикасы**

**Қаржы министрі М. Такиев**